
REFERAT

privind actualizarea Studiului de Fezabilitate pentru obiectivul de investiţie
,,Amenajare strada Edgar Quinet”
Direcţia Tehnică prin Biroul Drumuri şi Poduri are cuprins în programul de investiţii pe anul 2014 obiectivul de investiţii ,, Amenajare strada Edgar Quinet”.


Strada Profesor Edgar Quinet este amplasat în zona de sud a municipiului Timişoara, având o lungime de 425,00 m şi face legătura între străzile Mureş (la nord ) şi  Musicescu (la sud).
Sectorul de drum propus spre amenjare, în momentul de faţă este realizat la nivel de pietruire (s-au executat mai multe etape de întreţinere a pietruirii existente prin completări cu piatră spartă) dar care sub acţiunea fenomenului de îngheţ-dezgeţ şi a traficului local, nu se prezintă într-o situaţie bună din punct de vedere al viabilităţii rutiere precum şi pentru traficul pietonal. 
Reteaua de canalizare la nivel de canal colector nu a fost realizată pe toata lungimea străzii şi nici dispozitivele de preluare a apelor pluviale de pe platforma carosabilă.

Pe sectorul stradal studiat nu există trotuare amenajate, traficul pietonal desfăşurându-se pe carosabil, acest lucru duce la creşterea gradului de participare la evenimente rutiere.
Strada Edgar Quinet este o stradă de categoria III (stradă colectoare), ea deserveşte în general zona rezidenţială, actualmente traficul autovehiculelor fiind limitat doar la accesul spre imobile şi proprietăţi.
Având în vedere cele menţionate, este necesară şi oportună, realizarea tronsonului de drum propus, acest fapt conducând la îmbunătăţirea accesului rutier şi pietonal în zonă.

Sursa de finanţare: Bugetul local.
Primăria Municipiului Timişoara a achiziţionat în cursul anului 2009 Studiul de Fezabilitate pentru ,,Amenajare strada Edgar Quinet”, realizat de S.C. SIT INFRASTRUCTURE S.R.L. conform contractului de proiectare nr. 9 / 13.01.2009. 
Prin HCL nr.261/30.06.2009 a fost aprobat acest Studiu de Fezabilitate.
Valoarea totală (inclusiv TVA) a investiţiei ,,Amenajare strada Edgar Quinet” a fost estimată, conform devizului general al  investiţiei, la 880,129 mii lei , respectiv 207,872 mii Euro (1 Euro = 4,2340 lei la data de 28.01.2009).

Având în vedere că Studiul de fezabilitate a fost întocmit în anul 2009, s-a solicitat actualizarea Devizului general, ţinând cont de rata  inflaţiei şi modificarea cotei TVA.

Datorită actualizării valoarea investiţiei a crescut la 1.046,052 mii lei (inclusiv TVA) reprezentând 232,948 mii euro (1 Euro = 4,4905 lei la data de 27.02.2014).
În vederea lansării procedurilor  de atribuire a contractului de prestări servicii de întocmire a Proiectului Tehnic, Caiet sarcini , Detalii de execuţie şi a contractului de execuţie lucrări, în conformitate cu  HG 28/2008, anexa.4, art.5 este necesară adoptarea unei noi hotărâri de consiliu pentru aprobarea actualizării Studiului de Fezabilitate. 
La data emiterii prezentei hotărâri se modifică Hotărârea Consiliului Local al Municipiului Timişoara nr.261 din 30.06.2009.      

